ROZHODNUTIE KOMISIE
z 27. októbra 2009
o určitých ochranných opatreniach v súvislosti s vysokopatogénnou vtáčou chrípkou podtypu H7N7 v Španielsku
[oznámené pod číslom K(2009) 8283]
(Iba španielske znenie je autentické)
(Text s významom pre EHP)
(2009/794/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
Vtáčia chrípka je infekčná vírusová nákaza postihujúca vtáky vrátane hydiny. Infikovanie domácej hydiny vírusmi vtáčej chrípky spôsobuje dve hlavné formy tejto nákazy, ktoré sa rozlišujú podľa ich virulencie. Nízkopatogénna forma sa prejavuje obyčajne iba miernymi príznakmi, zatiaľ čo vysokopatogénna forma spôsobuje veľmi vysokú úmrtnosť u väčšiny druhov hydiny. Uvedená nákaza môže mať vážny vplyv na ziskovosť chovu hydiny.
(2)
Vtáčia chrípka sa vyskytuje hlavne u vtákov, ale za určitých podmienok sa môže infekcia vyskytnúť aj u ľudí, i keď riziko je vo všeobecnosti veľmi nízke.
(3)
V prípade ohniska nákazy vtáčej chrípky existuje riziko, že sa prenášač nákazy môže rozšíriť do ostatných chovov hydiny alebo iného chovaného vtáctva. Preto sa môže preniesť z jedného členského štátu do druhého prípadne do tretích krajín prostredníctvom obchodu so živým vtáctvom alebo jeho produktmi.
(4)
V smernici Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky (3) sa ustanovujú určité preventívne opatrenia súvisiace s dozorom nad vtáčou chrípkou a jej včasným zistením, ako aj minimálne opatrenia na kontrolu, ktoré sa majú uplatňovať v prípade výskytu ohniska tejto nákazy u hydiny alebo iného chovaného vtáctva. V tejto smernici sa ustanovuje zriadenie ochranných pásiem a pásiem dozoru v prípade výskytu ohniska vysokopatogénnej vtáčej chrípky.
(5)
Španielsko oznámilo Komisii výskyt ohniska nákazy vysokopatogénnej vtáčej chrípky podtypu H7 na svojom území v chove, v ktorom sa nachádza hydina alebo iné chované vtáctvo, a ihneď prijalo opatrenia predpísané smernicou 2005/94/ES vrátane zriadenia ochranných pásiem a pásiem dozoru, ktoré by sa mali vymedziť v častiach A a B prílohy k tomuto rozhodnutiu.
(6)
Komisia tieto opatrenia preskúmala v spolupráci so Španielskom a vyjadrila spokojnosť s dostatočnou vzdialenosťou hraníc týchto pásiem zriadených príslušným orgánom v danom členskom štáte od chovu, v ktorom sa potvrdilo ohnisko nákazy.
(7)
Aby sa predišlo akémukoľvek zbytočnému narušeniu obchodu v rámci Spoločenstva a neopodstatneným obchodným prekážkam zavedeným tretími krajinami, je nevyhnutné na úrovni Spoločenstva bezodkladne vymedziť pásma zriadené v Španielsku a zabezpečiť, aby z týchto pásiem neboli do iných členských štátov alebo do tretích krajín odosielané zásielky živej hydiny, nosníc pred znáškou, jednodňových kurčiat a násadových vajec.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Španielsko zabezpečí, aby ochranné pásma a pásma dozoru zriadené v súlade s článkom 16 ods. 1 smernice 2005/94/ES zahŕňali aspoň tie pásma, ktoré sú uvedené v častiach A a B prílohy k tomuto rozhodnutiu.
Článok 2
Toto rozhodnutie sa uplatňuje do 30. novembra 2009.
Článok 3
Toto rozhodnutie je určené Španielsku.
V Bruseli 27. októbra 2009